เตือนระวังมิจฉาชีพ สวมรอยเป็นเจ้าหน้าที่หลอกธุรกิจต่างชาติอัพเดทข้อมูล
นายทศพล ทังสุบุตร อธิบดีกรมพัฒนาธุรกิจการค้า เปิดเผยว่า ได้รับเรื่องร้องเรียนจากประชาชนว่ามีกลุ่มมิจฉาชีพแอบอ้างเป็นเจ้าหน้าที่กรมพัฒนาธุรกิจการค้าหลอกให้อัพเดทข้อมูลนิติบุคคล โดยให้ดาวน์โหลดแอปพลิเคชันไลน์ที่เป็นบัญชีปลอมเพื่อกรอกข้อมูลส่วนบุคคล จากนั้นมิจฉาชีพจะเข้าระบบดูดเงินจากในบัญชีธนาคารของผู้เสียหายออกไป ซึ่งขอให้นิติบุคคลและประชาชนระมัดระวังไม่หลงเชื่อ เพราะกรมฯ ไม่มีนโยบายติดต่อหรือทักหาประชาชนก่อน หรือให้อัพเดทข้อมูลผ่านระบบไลน์ นอกจากนี้ มิจฉาชีพยังขยายไปถึงนิติบุคคลต่างประเทศที่จดทะเบียนในประเทศไทย ซึ่งใช้กลอุบายหลอกลวงแบบเดียวกันแต่เป็นรูปแบบภาษาอังกฤษ ซึ่งการกระทำนี้สร้างความเสียหายต่อภาพลักษณ์ของประเทศเป็นอย่างมาก และอาจส่งผลกระทบต่อความเชื่อมั่นในการลงทุนของนักธุรกิจต่างชาติได้ทั้งนี้ ได้แต่งตั้งคณะทำงานศูนย์ต่อต้านข่าวปลอมกรมพัฒนาธุรกิจการค้า  เพื่อดูแลประชาชนที่ได้รับความเดือดร้อนจากการหลอกลวงนี้ พร้อมแนะนำให้ผู้เสียหายไปแจ้งความกับเจ้าหน้าที่ตำรวจ เพื่อสกัดกั้นไม่ให้ขยายวงกว้าง ขณะเดียวกัน กรมฯ ยังได้ส่งต่อหลักฐานให้กองบังคับการปราบปรามการกระทำความผิดเกี่ยวกับอาชญากรรมทางเทคโนโลยี (ปอท.) ดำเนินการในส่วนที่เกี่ยวข้องต่อไป